Dobrovoljci pomažu u obnovi New Orelansa
Nakon uragana Katrine mnogi su brinuli da je s turizmom u New Orleansu gotovo no turisti se vraćaju – mnogi od njih u želji da pomognu 
Turizam je kičma ekonomije New Orleansa. 2005. godine, kada je ovaj grad na jugu Sjedinjenih Država poharao uragan Katrina, turizam je zapošljavao 85 tisuća njegovih građana. Broj posjetitelja premašivao je deset milijuna godišnje. Nakon Katrine, mnogi su brinuli da je s turizmom u New Orleansu gotovo. Turisti se, međutim, vraćaju – mnogi od njih u želji da pomognu u obnovi. Valey Elkie, knjižničarka iz Portlanda u Oregonu platila je oko tisuću dolara za svoj jednotjedni 'odmor' u New Orleansu. No, umjesto da obilazi barove i restorane u Francuskoj četvrti, Valey upravo skida parkete s poda jedne uraganom uništene kuće. Elkie Valey došla je u New Orleans s oko stotinjak drugih stanovnika Oregona. Odsjeli su u lokalnim hotelima, prehranjuju se u restoranima, ali ostalo slobodno vrijeme provode u radu na oštećenim objektima – javnim zgradama ili privatnim domovima. Pastor Bruce Davenport, svećenik u jednoj neworleanškoj crkvi koju dragovoljci upravo obnavljaju, kaže da 'altruistični turisti' poput Elkie Valey istovremeno pomažu i lokalnoj ekonomiji a i konkretnim građanima, čiji je život i dalje pun raznih izazova. Nancy Trosclair je direktorica udruge Destination New Orleans, koja koordinira humanitarnu djelatnost američkih korporacija koje pomažu njezinom gradu. Ona je svjesna da njezini klijenti često poduzimaju humanitarne projekte i zbog toga što to pozitivno utječe na njihov poslovni imidž. No, iako je rad dragovoljaca besplatan, svaki humanitarni projekt ipak košta – kaže naša sugovornica. Grupu iz Oregona koja je došla u New Orleans opremio je Mercy Corps, nacionalna neprofitna organizacija koja se bavi dobrotvornom djelatnošću. Maxine Fitzpatrick iz Mercy Corpsa, koja pomaže vijetnamskoj zajednici New Orleansa da ponovno podigne svoju četvrt, kaže da turizam koji se temelji na humanitarnom angažmanu istovremeno donosi zaradu a i obnavlja grad.